Pressemelding

Dato: 28.05.14

Kontaktperson: Hallvar Ulfstein

Ant. sider (inkl. denne): 2

***Årsmøte og mandagsklubb.***

**Mandag avholdt Fosnavåg Shippingklubb årsmøte etterfulgt av mandagsklubb med presentasjon av Havyard Fish Handling & Refrigeration (MMC).**

**Godt oppmøte på årsmøte**

Mandag 26. mai vart det avholdt årsmøte i Fosnavåg Shippingklubb. I underkant av 50 representanter fra medlemsbedriftene møtte opp. Agendaen besto i all hovedsak av regulære årsmøtesaker. Regnskap og årsmelding for 2013 ble godkjent, medlemskontingenten ble uendret og det sittende styret med President Olav Remøy i spissen ble gjenvalgt.

**Framtidsvyer for skånsom sjømathåndtering**

Etter at årsmøtet var ferdig hadde Havyard Fish Handling & Refrigeration (HFR, tidligere MMC) presentasjoner ved Roar Stenersen som er daglig leder i fiskehåndtering- og kuldesegmentene og Leif Gjelseth som er leder av forretningsområdet i Havyard.

Roar fortalte litt om den fantastiske utviklingen selskapet har hatt siden Leif startet Tendos i 1992. Fra å være en liten komponentleverandør er HFR i dag den ledende leverandør av system for skånsom håndtering av levende fisk og annen sjømat om bord i brønnbåter, fiskebåter og på foredlingsanlegg på land. HFR har alltid hatt stor fokus på produktutvikling for stadig å effektivisere håndtering av sjømaten og gjøre kvaliteten på sluttproduktet bedre. Den raske veksten gjør at bedriften har jobbet mye med å bygge organisasjon og gode systemer for å styre de mange prosjektene. HFR har i dag 100 ansatte i Norge, hvorav de fleste i Herøy, og 34 utenfor Norge.

Leif Gjelseth hadde en engasjert presentasjon av hvordan HFR tenker utvikling av MMC-produktene og hvilket bredt spekter av systemer de kan levere til brønnbåter, fiskebåter og landanlegg. Fokus er hele tiden å automatisere og effektivisere håndteringen av sjømaten, samtidig som en sørger for at kvaliteten på sluttproduktet blir best mulig. –Kvaliteten på sjømaten vi spiser blir stadig viktigere for oss og det er her vi har en rolle, sier Leif. – Det åpner også store muligheter for nye produkt og vekst på mottaks- og foredlingsanlegg på land. Og det gjelder ikke bare for HFR. Å bygge verdens mest avanserte og effektive foredlingsanlegg for pelagisk fisk var en av ideene Leif lanserte. Dette vakte stort engasjement i forsamlingen og en kan ikke se vekk fra at sporen til en ny industri i Herøy er født.

**Trim for lattermusklene**

Som avslutning på den offisielle delen av Mandagsklubben hadde Shippingklubben vært så heldig å få tak i Knut Arne Høyvik som kåsør. Knut Arne fortalte mange morsomme historier og anekdoter fra fiskerimiljøet og latteren satt løst i forsamlingen.

**Benstrekk og bacalao**

Som avslutning ble det servert bacalao, sponset av HFR og drøsen gikk livlig rundt bordene. En viktig misjon for Fosnavåg Shippingklubb er å bygge relasjoner i fiskeri, offshore og industrimiljøet og det var denne mandagsklubben et godt eksempel på.

Det var tydelig at forsamlingen trivdes og når de tok fatt på hjemveien var det mange blide og fornøyde fjes å se.

*Bilde:*

*Deltakerne på Fosnavåg Shippingklubbs årsmøte.*

*Leif Gjelseth, Knut Arne Høyvik og Roar Stenersen*

*FOTO: Hallvar Ulfstein*

***For ytterligere opplysninger vennligst kontakt:***

*Daglig leder Fosnavåg Shippingklubb*

*Hallvar Ulfstein*

*mobil +47 481 80 010*

*Vedlagt 2 bilder til fri benyttelse*